DA Den Europæiske Unions Tidende C 34/8

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 34/04

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PRLEŠKA TÜNKA«

EF-Nr.: SI-PGI-0005-0533-24.03.2006

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarelige myndighed:

Navn: Ministrstvo RS za kmetijstvo, gozdarstvo in prehrano Adresse: Dunajska 58 SI-1000 Ljubljana SLOVENIJA Tlf. +386 14789109 Fax +386 14789055 E-mail: varnahrana.mkgp@gov.si

2. Sammenslutning:

Navn: Društvo za promocijo in zaščito prleških dobrot Adresse: Križevci 11 SI-9242 Križevci pri Ljutomeru SLOVENIJA Tlf. +386 25888144 Fax — E-mail: — Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.2. Kødprodukter (opvarmet, saltet, røget)

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn:

»Prleška tünka«

4.2. Beskrivelse:

Prleška tünka består af svinekød og hakket spæk. Stykker af svinekød (skank, ryg, mørbrad og nakke) saltes, tørvarmebehandles og røges. Det hakkede spæk tilberedes ved varmebehandling af det hårde rygspæk, som hakkes og krydres. Kød og hakket spæk lagres i et kar i mindst 30 dage.

Prleška tünka består altid af kød og hakket flæsk. Kødet har en jævn, svag rosa farve, som er kendetegnende for saltet, varmebehandlet kød. Det er frit for grå, mørke eller andre misfarvninger. Det hakkede spæk er flødefarvet, af en passende smørbar struktur, og indeholder småstykker af en størrelse som riskorn. Smagen er karakteristisk.

Kødet smager af modnet, saltet og røget kød og er passende saltet med en harmonisk krydret smag. Smagen af spæk skal være karakteristisk.

4.3. Geografisk område:

Prleška tünka fremstilles i det geografiske område Prlekija, dvs. kommunerne Ljutomer, Razkrižje, Križevci, Veržej, Sveti Jurij, Radenci, Gornja Radgona og Ormož.

4.4. Bevis for oprindelse:

Alle producenterne skal have sæde i det geografiske område.

De enkelte producenter skal opbevare oplysninger, der beviser, at de opfylder kravene i varespecifikationen for Prleška tünka. De skal føre register over indkøbte råvarer, fremstillingsprocessen, lagringens varighed, mikrobiologiske og organoleptiske analyser og over mængden af produceret og solgt Prleška tünka. Društvo za promocijo in zaščito prleških dobrot (Sammenslutning til fremme og beskyttelse af specialiteter fra Prlekija) kontrollerer produktionsforetagendernes beliggenhed og deres optegnelser til bevis for, at de opfylder de gældende forskrifter og varespecifikationen. Sammenslutningen fører en fortegnelse over producenterne. Hele fremstillingsprocessen — fra anvendelse af råvarer til slutproduktet — kan spores som følge af den strenge kontrol, der foretages hos hver enkelt producent. Producenterne kontrolleres desuden af et uafhængigt kontrolorgan, som opfylder kravene i den europæiske standard EN 45011.

4.5. Produktionsmetode:

Prleška tünka består af kød og hakket spæk.

Svinekød (skank, ryg, mørbrad og nakke) uden ben, skind og overfladefedt, saltes i saltlage på 2,4 til 2,8 % salt i forhold til vægten af fersk kød (NaNO2 i den tilladte koncentration på 0,5-0,6 %). Der kan tilsættes 0,5 % sukker. Det er forbudt at indsprøjte saltlage i kødet. Til krydring af kødet kan anvendes peber, hvidløg, kommen og laurbær. Saltningstemperaturen skal være mellem 0 og 8 °C. Det jævnt saltede kød tørvarmebehandles og røges.

Det hakkede spæk tilberedes med tørvarmebehandlet hårdt fedt fra ryggen, som dernæst deles i stykker på 6 til 8 mm i diameter og saltes med 2-2,4 % køkkensalt. Kan krydres med sort peber og hvidløg.

Til fremstilling af Prleška tünka anbringes det tilberedte kød og hakkede spæk skiftevis i lag i et kar, en såkaldt tünka. Det nederste lag i karret er hakket spæk, efterfulgt af et lag kød, dernæst et lag spæk osv. Det øverste lag er altid spæk. Kødstykkerne anbringes i det hakkede spæk på en sådan måde, at de ikke rører hinanden. Kød og hakket spæk lagres i karret i mindst 30 dage.

Prleška tünka opbevares i lukkede kar eller sække ved en temperatur på op til 12 °C.

Færdigpakket Prleška tünka kan være af varierende vægt, men skal bestå af kød og hakket spæk i forholdet 60:40 til 70:30.

Færdigpakkede enheder af Prleška tunka indeholder den foreskrevne andel spæk og kød, som tages fra lagringskarret inden pakningen. For at kunne bevare de særlige kvalitetsmæssige og organoleptiske egenskaber ved Prleška tünka og navnlig sikre et mikrobiologisk sikkert slutprodukt skal Prleška tünka umiddelbart efter lagringen pakkes i det afgrænsede geografiske område. Produktet kan vakuumpakkes eller pakkes i modificeret atmosfære.

4.6. Tilknytning:

Beskyttelsen af Prleška tünka beror på en traditionel fremstillingsmetode, som giver produktet dets karakteristiske organoleptiske egenskaber.

Prlekija er fra tidernes morgen kendt for svineopdræt. Bønderne begyndte især at fremstille tünka, fordi de på denne måde kunne opbevare kødet hele året. De begyndte således at lægge kødet i kar (tünkati) i hakket spæk, som forinden var delvis smeltet og dernæst saltet og afkølet. Det store trækar, hvori kødet blev lagt i fedt, kaldes tünka, og dette udtryk er bevaret indtil i dag.

I skriftlige kilder fra 1487 hedder det, at tünka var kendt i mange kirkegodser og paladser i det geografiske område.

Det findes også beskrevet, hvordan de i Prlekija i slutningen af det 18. århundrede var kendt for hakket spæk, røget spæk, tørret svinekød og særlige trækar — tünka — hvor de allerede dengang opbevarede denne specialitet.

Fremstilling af Prleška tünka er således gennem flere generationer blevet den traditionelle metode til konservering af kød året rundt.

Diverse undersøgelser har vist, at den særlige fremstillingsmetode og betegnelsen på Prleška tünka netop er bevaret i det geografiske område nævnt i punkt 4.3, hvor produktionen i dag forløber efter mere moderne metoder, samtidig med at hele traditionen bag den oprindelige fremstilling bevares.

Prleška tünka's nuværende omdømme bekræftes også af forskellige diplomer og medaljer, som produktet har vundet ved diverse konkurrencer. En traditionel spise i Prlekija er endnu i dag et stykke sort brød med fedt og en skive tünka, hertil syltet agurk.

4.7. Kontrolorgan:

Navn: Bureau Veritas, d.o.o. Adresse: Linhartova 49a SI-1000 Ljubljana SLOVENIJA Tlf. +386 14757670 Fax +386 14747602 E-mail: info@bureauveritas.si

4.8. Mærkning:

Producenter af Prleška tünka, som opfylder betingelserne i varespecifikationen (bekræftet ved certifikat), skal mærke deres produkter med varebetegnelsen »Prleška tünka«, med et fælles logo i form af et trækar (tünka), det nationale kvalitetssymbol og det tilsvarende fælleskabssymbol.

Teksten på produktet skal — ud over de ved lov krævede oplysninger — indeholde navnet på kødudskæringen (skank, ryg, mørbrad, nakke) og forholdet kød/spæk. Ryg og mørbrad kan benævnes »šnita«, nakken »šijak«. Forholdet kød/spæk skal altid angives på en sådan måde, at det samlede tal er 100.